ཡིན་ཡང་།ཅུང་མ་འགོར་བར་ཁོ་ཚང་གི་གཡག་རྒན་ག་ལངས་ཀྱིས་ལྟོགས་མ་བསྲན་པའམ་ཡང་ན་གྲང་ངར་བཟོད་མ་ནུས་པ་གང་ཡིན་ཆ་མ་འཚལ་མོད།དེ་སུག་བཞི་འཁྱར་འཁྱོར་ངང་ནོར་གནག་མང་པོའི་ཁྲོད་ཡར་ལངས་པ་དང་།ཨ་ཁུ་ནོར་བྷས་ཀྱང་སྒོ་སྲུབས་ནས་གཡག་རྒན་ག་ལངས་ཀྱིས་ཅི་ཞིག་བྱེད་མིན་ལ་མིག་གཉིས་འགུལ་ཙམ་ཡང་མི་བྱེད་པར་ཕུར་ཚུགས་སུ་བལྟས་ནས་བསྡད།གཡག་རྒན་ག་ལངས་ད་ལོ་གཅིག་ནས་ཁ་མཐོ་བ་དང་གཉིས་ན་ཤ་ཤེད་ཀྱང་ནོར་གནག་གཞན་པ་ལས་ཤིན་ཏུ་སྡུག་པས།ཨ་ཁུ་ནོར་བྷས་ཀྱང་གཡག་རྒན་ག་ལངས་ཀྱི་འགྲོ་འདུག་ལ་དུས་རྒྱུན་དུ་སེམས་ཁུར་བྱེད་བཞིན་ཡོད།བསམ་ཡུལ་ལས་འདས་པ་ཞིག་ལ་དེ་རིང་གི་གནམ་གཤིས་འདི་འདྲའི་རྩུབ་མོའི་ནང་གཡག་རྒན་ག་ལངས་ནོར་གནག་གཞན་པ་ཚོའི་སྔོན་མ་བྱས་ནས་ཡར་ལངས་པ་དེས་ཨ་ཁུ་ནོར་བྷ་ཅུང་ཧ་ལས་སུ་བཅུག